רובי דניאל

רובי (רבקה) דניאל (במַאלַיָאלַם יהודית: റൂബി ദാനിയേൽ; דצמבר 1912 – 23 בספטמבר 2002) הייתה סופרת ומתרגמת יהודייה ילידת קוצ'י שבהודו. רובי הייתה האישה הראשונה מבנות הקהילה הקוצ'ינית שפרסמה ספר. כמוכן היא נודעה בשל תרגומיה הרבים לשירי נשים יהודיות מהשפה המַאלַיָאלַם יהודית לאנגלית.

 קורות חיים 
רובי דניאל נלדה ברובע היהודי בקוצ'י, בו התגוררו שלוש מתוך שמונה הקהילות היהודיות במדינת קרלה, כבתם הבכורה של אליהו חי דניאל ולאה יפת דניאל. משפחתה של רובי השתייכה לקהילת פָּארַדֵסִי, (כינוי שניתן ליהודים שהתיישבו בדרום הודו במאה ה-15 וה-16 לאחר גירוש ספרד ופורטוגל ופירושו בשפה המלאיאלאם – "זרים").למרות העובדה כי משפחתה לא הייתה בעלת אמצעים, סיימה רובי בהצטיינות את לימודיה הן בבית הספר היסודי הממשלתי לבנות והן בבית הספר היהודי, שם למדה עברית ולימודי קודש. היא הייתה הילדה היהודייה הראשונה שיצאה מהרובע היהודי כדי ללמוד בבית הספר התיכון לבנות של מנזר סנטה תרזה במחוז אֶרְנַקוּלָם ואף סיימה שנת לימודים אחת במכללת סנטה תרזה. לאחר מותם של אביה וסבה, נאלצה רובי לעזוב את לימודיה ולהתחיל לעבוד. היא עבדה כפקידה בבית המשפט הגבוה, בבית המשפט המחוזי, בבית משפט השלום ובין השנים 1944 – 1946, בחיל הים המלכותי ההודי לנשים.

בשנת 1951 עלתה רובי דניאל לארץ והצטרפה, יחד עם אחותה, לקיבוץ נאות מרדכי שם התגוררה ויצרה עד יום מותה.

רובי דניאל נפטרה בגיל 90, ב-23 בספטמבר 2002, בקיבוץ נאות מרדכי, שם נקברה.

 פרסומים 
בין השנים 1982–1999 תרגמה רובי דניאל לאנגלית למעלה מ-120 שירי נשים מהשפה מלאיאלם-יהודית לאנגלית. תרגום שירים אלה הניח את היסודות לפרויקט קרלה לאיסוף ותיעוד מסורות הלשון של יהודי קרלה. עבודת האיסוף והתרגום מתבצעת על ידי דוברי מלאיאלם ישראלים כדוגמת רובי דניאל.

ב-1 בינואר 1967 יצא לאור ספרה "Daniel, genealogy of the family of Reuben Lindsay Daniel and Frances Ann Brown Daniel".

בשנת 1991, פרסמה רובי דניאל קטעים מהאוטוביוגרפיה שלה בירחון הנשים ההודי "Manushi: A Journal About Women and Society" 67 (1991):30–37, תחת השם "Memories of a Cochin Jewish Woman" ובשנת 1992 במאמר בשם "We Learned from the Grandparents", שנכלל באנתולוגיה Four Centuries of Women’s Spirituality שנערכה על ידי אלן אומנסקי ודיאנה אשטון.

ב-1 באפריל 1995 יצא לאור ספרה האוטוביוגרפי "Ruby of Cochin: An Indian Jewish Woman Remembers", שנכתב יחד עם האנתרופולוגית ברברה ג'ונסון. ערכו הרב של הספר נובע מהתיאור המדויק והנרחב של החיים בקהילת יהודי פארדסי בתקופת הפריחה של יהדות הודו. היא מתארת בו את הבית בו נולדה, שנבנה במאה ה-17, ואת בית הכנסת בו התפללה משפחתה, שנבנה בשנת 1567 על ידי הקהילה והוא בית הכנסת העתיק ביותר בהודו שעדיין פעיל. רובי דניאל כותבת על מנהגי הקהילה, שחלקם ייחודיים למקום. היא משלבת בספרה סיפורים שסופרו לה על ידי סבתה ובנות משפחה אחרות, סיפורי עם, סיפורים על רוחות רפאים, וחלומות מבשרי רעות ושלושה עשר שירי נשים שתורגמו על ידה מהשפה מלאיאלם-יהודית לאנגלית יחד עם דיווח מפורט על מעמדן של הנשים היהודיות בקוצ'יו והאפשרויות שעמדו בפניהם בתחום ההשכלה והעבודה.

ב-24 ביוני 2022 יצא לאור ספרה "How To Raise a Man: practical guidelines to groom your son into the man you want him to be". בספר הנחיות ברורות שיסייעו לכל אם להשיג תוצאות טובות בחינוך הבן. הנחיות אלה מבוססות על הבנה טובה של מתבגרים באופן כללי ושל בנים מתבגרים באופן פרטי. הספר מדגיש את תפקידה הקריטי של האם במסע הבן אל הבגרות.

הערות שוליים

קטגוריה:מתרגמים יהודים
קטגוריה:סופרים הודים כותבי אנגלית
קטגוריה:סופרות יהודיות
קטגוריה:ישראלים ילידי הודו
קטגוריה:כותבות אוטוביוגרפיה
קטגוריה:יהדות קוצ'ין
קטגוריה:ילידי 1912
קטגוריה:נפטרים ב-2002